次韻夢得見示長篇  其一
作者：洪邁
朝代：宋

paragraphs: 雉馴不因媒，鳩煖自呼婦。
詩成桃李陰，知是霹靂手。
簿書我亦厭，丘壑渠自有。
却憐支離疏，飽食得薪槱。
俗夫嘗世味，甘苦半噦嘔。
知公超然處，心跡兩無垢。
愁陰老芳物，蟲鳥故相誘。
浪蕋費收拾，柔條可結揉。
豈無我輩人，一醉開笑口。
那知市門底，客倦枕兩肘。
眼高可人稀，命蹇亨運偶。
平生願執鞭，見謂余小友。
細觀豈弟心，宜在帝左右。
却來塵埃中，寂寞對五柳。
鷇音藏鵠羽，正待荆雞剖。
學政容窺譜，問字當載酒。
虛名翻誤夢，恐坐箕與斗。
言詩終不稱，永媿賦瓊玖。